মাত্র দশ মিনিট! সামান্য এই সময়টুকুর ব্যবধানেই হাতছাড়া হয়ে গিয়েছিল পার্ক স্ট্রিট ধর্ষণ-কাণ্ডের মূল অভিযুক্ত কাদের খান। তারপর কেটে গিয়েছে তিন বছর দশ মাস। আজও হাত কামড়ান লালবাজারের দুঁদে গোয়েন্দা অফিসারেরা।
ঘটনার পরপরই কলকাতা ছেড়ে পালিয়েছিল কাদের এবং অপর এক অভিযুক্ত মহম্মদ আলি। পরে আত্মগোপন করে মুম্বইয়ের একটি হোটেলে। খবর পেয়ে কলকাতা পুলিশের অনুরোধে মুম্বই পুলিশের দল হোটেলে পৌঁছেও গিয়েছিল। কিন্তু তার দশ মিনিট আগেই সেখান থেকে পালিয়ে যায় অভিনেত্রী নুসরত জহানের প্রাক্তন প্রেমিক কাদের। তারপর থেকে এখনও পর্যন্ত গোয়েন্দাদের নাগাল এড়িয়ে রয়েছে কাদের এবং আলি।

 মূল অভিযুক্ত কাদের খান। —ফাইল চিত্র
কাদের তাহলে এই মুহূর্তে কোথায়? লালবাজারের গোয়েন্দাদের কাছে খবর, সে এখন সৌদি আরবে। আলিও তার সঙ্গেই রয়েছে। গোয়েন্দারা বিভিন্ন সূত্র থেকে যা খবর পাচ্ছেন, তাতে সৌদি আরবই তার শেষ গন্তব্য। কাদের সেখানে তার দূর-সম্পর্কের এক আত্মীয়ের কাছে রয়েছে। কলকাতা থেকেই বিভিন্ন সূত্রে তার কাছে নিয়মিত টাকা পৌঁছে যাচ্ছে। যদিও কাদের ঠিক কোন শহরে রয়েছে, সে সম্পর্কে সুনির্দিষ্ট তথ্য গোয়েন্দাদের কাছে নেই। আসেনি ইন্টারপোল থেকে কোনও খবরও। এখনও পর্যন্ত দু’জনের নামেই ইন্টারপোলে ‘রেড কর্নার’ নোটিস জারি রয়েছে।
ঘটনার পরেই ধরা পড়েছিল বাকি তিন অভিযুক্ত রুমান খান, সুমিত বজাজ এবং কাদেরের ভাই নাসের। গোয়েন্দা পুলিশ সূত্রের খবর, ২০১২ সালের ফেব্রুয়ারিতে যেদিন নাসের গ্রেফতার হয় সেদিন তার কাছ থেকেই গোয়েন্দারা জানতে পেরেছিলেন, কাদের মুম্বইয়ের একটি হোটেলে রয়েছে। তখনও নাসেরকে সরকারিভাবে গ্রেফতার করা হয়নি। তাই কাদেরের খবর দিলে তাকে ছেড়ে দেওয়া হবে, অফিসারদের এই ‘অভয়বাণী’ পেয়ে নাসেরই জানিয়ে দিয়েছিল ভাইয়ের গন্তব্যের কথা। সংশ্লিষ্ট হোটেলে গিয়ে কাদেরকে আটক করার জন্য তৎকালীন যুগ্ম কমিশনার (অপরাধ দমন) দময়ন্তী সেন মুম্বই পুলিশের ক্রাইম ব্রাঞ্চে তাঁরই এক ‘ব্যাচমেট’কে অনুরোধ করেছিলেন। কলকাতা পুলিশের দল বিমানে রওনা দিচ্ছিল। ওদিকে মুম্বই পুলিশ হোটেলে গিয়ে জানতে পারে, দশ মিনিট আগেই কাদের ‘চেক আউট’ করেছে। পুলিশকর্তাদের সন্দেহ, পুলিশেরই কেউ কাদেরের পরিবারের কাছে এই ‘তৎপরতা’র কথা ফাঁস করে দিয়েছিল সেদিন।
তখনই গোয়েন্দারা খবর পেয়েছিলেন, মুম্বইয়ে থাকাকালীন কাদেরের সঙ্গে দেখা হয়েছিল নুসরতের। অবশ্য ধর্ষণের বিষয়টি জানাজানি হওয়ার পর নুসরত সংবাদমাধ্যমকে জানিয়েছিলেন, কাদের যে ওই ধরনের একটি ঘটনায় অভিযুক্ত, তা তিনি জানতেনই না। তাঁর সঙ্গে কাদেরের কোনও যোগাযোগ নেই বলেও পরে দাবি করেছিলেন নুসরত।
এরপর ২০১৩ সালের জানুয়ারি থেকে মে মাস পর্যন্ত গোয়েন্দারা বিহারের মোতিহারি, ঝাড়খণ্ডের ধানবাদ, মহারাষ্ট্রের নাসিক, নেপালের পাটন, শিলিগুড়ি ও মিরিকে কাদেরের সম্পর্কে খবর পেয়ে বিভিন্ন হোটেল ও তার পরিচিতের ডেরায় হানা দিয়েছিলেন। কোথাও পুলিশ পৌঁছনোর আগেই সে পালিয়েছিল, আবার কোনও ক্ষেত্রে সঠিক খবর ছিল না। গোয়েন্দারা খবর পেয়েছিলেন, নেপালে থাকাকালীন কাদের একটি পাসপোর্ট বানিয়েছিল। এরপর সে বিদেশে পালিয়ে যায়। গতবছরের জুনে গোয়েন্দারা খবর পান, কাদের বেঙ্গালুরুর একটি সব্জিমান্ডিতে এক আত্মীয়ের বাড়িতে রয়েছে। সেখানে হানা দিয়েও তার সন্ধান মেলেনি। যুগ্ম কমিশনার (অপরাধ) পল্লবকান্তি ঘোষ বলেন,‘‘বেঙ্গালুরুর খবরটি বিশ্বস্ত ছিল না। এই মুহূর্তে কাদের কোথায় রয়েছে, সে ব্যাপারে আমাদের কাছে সুনির্দিষ্ট কোনও খবর নেই।’’
তদন্তকারীদের একাংশের ধারণা, ধর্ষণ-কাণ্ডের অভিযুক্তদের কঠোর শাস্তি না-ও হতে পারে বলে হয়তো আশা করছে কাদের। ধৃত তিনজন মুক্তি পেলে তখন সে আদালতে আত্মসমর্পণ করবে। (চলবে)